སྔགས་པའི་ཆས་གོས་དགུ་ནི།པྲ་ཕུད་དང༌།གར་རྨོགཔྲོག་ཞུ།གཡང་གཞི།དཔྱང་བུ།སྟགས་ཤམས།གཙང་ལྷམ།སྦྲུལ་གྱི་སྐུ་ཆིངས།ཕྱག་གདུབ་ཞབས་གདུབ་བཅས་ཡིན།དེ་ཡང་པྲ་ཕུད་དང༌།གར་རྨོག་པྲོག་ཞུ་དག་ནི་དབུ་ཞྭ་དང༌།དབུ་ཡི་རྒྱན་སྤྲས་བཅས་ལ་གོ་ཞིང་སྐབས་འགར་ཕྱག་ཆ་རྡོ་རྗེ་ལའང་པྲ་ཕུད་ཅེས་བཤད།འདིར་པྲོག་ཞུ་རིགས་ལྔའི་རྒྱན་སྤྲས་ལ་གོ་བར་སྣང༌།གཡང་གཞི་ནི་སེམས་ཅན་གྱི་མགོ་ལུས་ཆ་ཚང་ལྡན་པའི་པགས་པ་སྟེ།མི་ལྤགས་ཀྱི་གཡང་གཞི།སྟག་གི་གཡང་གཞི་སོགས་ཡོད།གཞན་རྣམས་དམིགས་བཀར་རྒྱས་སྤྲོས་མ་དགོས་པར་གོ་སླ་བར་སྣང༌།དུར་ཁྲོད་ཀྱི་ཆས་བརྒྱད་ནི།མི་ལྤགས་ཀྱི་གཡང་གཞི།སྟག་གི་ཤམས་ཐབས།སྦྲུལ་གྱི་སྐེ་རགས།ཐོད་རློན་གྱི་དོ་ཤལ།ཐོད་སྐམ་གྱི་དབུ་རྒྱན།ཞག་གི་ཟོ་རིས།ཁྲག་གི་ཐིག་ལེ།ཐལ་ཆེན་གྱི་ཚོམ་བུ་བཅས་ཡིན།སྟག་ཤམས་ནི་གཅན་གཟན་སྟག་གི་པགས་པར་བྱས་པའི་སྨད་ཤམས་དང༌།སྦྲུལ་གྱི་སྐེ་རགས་ཀྱང་སྦྲུལ་གསོན་པོས་སྟག་ཤམས་སྡོམ་བྱེད་ཀྱི་སྐེ་རགས་བྱས་པའམ་ཡང་ན་སྦྲུལ་གྱི་གཟུགས་རིས་ལྡན་པའི་སྐེ་རགས་ལ་གོ་བ་བླངས་ན་འགྲིག་སྙམ།འོན་ཀྱང་བརྟག་གོ།